沈明遠教授用東坡仇池石韻賦予所蓄英石次其韻
作者：曾幾
朝代：宋

paragraphs: 維南有絲溪，溪石如水綠。
瞻相百里間，抱負一夫足。
聲名作災怪，攻取及背腹。
在者略無奇，溪神爲顰蹙。
蠻煙瘴雨地，故舊實州牧。
坐令數峰青，飛過大江凟。
何嘗說向人，恐類和氏玉。
公然遭奪攘，不使得藏伏。
廣文到吾廬，索隱妙蓍卜。
東坡韻險艱，句句巧追逐。
幽人所好山，已占一林谷。
又兼小崢嶸，無乃太多欲。
端如耐久朋，相與會心曲。
大勝輕薄兒，浮雲變何速。